C 349/16
ET
Euroopa Liidu Teataja
29.9.2023
4.3.
Lisaks otsesele ja kaudsele mõjule ettevõtjate kogulisandväärtusele (marginaalid) avaldub mõju ka nende suurema finantshaavatavuse näol.
Hispaania Panga aruandes tuuakse välja kõige enam mõjutatud sektorid.
On rühm eriti kaitsetuid sektoreid, mis lisaks liigsele võlakoormusele kogeksid 2030. aastal ka negatiivset tasuvust: mootorsõidukite kaubandus ja remont, maismaa- ja torutransport, kalandus ja vesiviljelus, põllumajandus ja loomakasvatus, ning tekstiili-, rõiva-, naha- ja jalatsitööstus.
4.4.
Nii kuidas Euroopa maagaasivarud vähenevad – 2023. aasta mais oli ladustatud maht 68 % (13) – seisame oma energiapoliitika juhtimisel silmitsi uute probleemidega.
Varem Venemaalt tarnitud koguste ja alternatiivsete tarnijate tarnitavate koguste vahelist erinevust ei ole veel kõrvaldatud, mistõttu on ebatõenäoline, et hinnad lähiajal langevad.
Märkimisväärselt on vähenenud aga nõudlus.
Kõrged energiahinnad vähendavad meie tööstuse ja tarneahelate konkurentsivõimet, mis omakorda soodustab tegevuse allhankeid väljaspool ELi ja vähendab seeläbi ELi strateegilist sõltumatust.
Mõju kodumajapidamistele, eelkõige kõige kaitsetumatele, on eriti suur, ning vaesuse ohus või vaesuses elavate inimeste osakaal suureneb.
See toimub vähemalt 2024. aastani (14).
Nende probleemide lahendamiseks soovitab komitee võtta mitmeid meetmeid, sealhulgas rahalise toetusega seotud asukohatagatised, täiendavad vajalikud energiasäästu- ja energiatõhususmeetmed ettevõtetele nõudluse vähendamiseks, ulatuslikud investeeringud ja vajalikud eelarveraamistiku tingimused taastuvenergia tootmise laiendamiseks, et vähendada sõltuvust fossiilkütustest.
4.5.
Selle tagajärjel satuvad paljud ettevõtjad ja kodumajapidamised plahvatuslikult tõusvate energiakulude tõttu üha enam olukorda, mis võib ohustada nende eksistentsi.
Kuigi möödunud talv oli suhteliselt soe, ei saa me eeldada, et keskkonnatingimused on meile alati soodsad.
Seepärast tuleks võtta meetmeid, et kaitsta eriti kaitsetuid kodumajapidamisi, võttes nende jaoks selles valdkonnas erimeetmeid.
4.6.
Ettevõtluskulude ulatuslik suurenemine koos tarbijate vastumeelsusega kulutada võib mõnel juhul viia isegi ettevõtte sunnitud ümberpaigutamiseni.
Kuid seda ei saa teha ettevõtjad, kes osutavad tarbijatele ja ülejäänud tarneahelale olulist teenust ega saa oma tegevust energiahindade tõusu tõttu lihtsalt peatada.
4.7.
Kuigi COVID-19 pandeemia ajal peeti paljusid sektoreid ja nende töötajaid väga olulisteks, siis praeguse energiakriisi ajal on olnud silmatorkav nende tunnustamise puudumine.
Seni ei ole liikmesriigid andnud sihipärast toetust paljudele neist sektoritest.
Nende sektorite ettevõtjad ja töötajad on teinud jõupingutusi, et kaitsta tarbijaid oma marginaali arvelt, ning neil on raske kanda tarbijatele üle kõiki energiaarvete hüppelise kasvuga seotud kulusid.
See olukord ei saa pikemas perspektiivis püsida.
Samuti leiab komitee, et valitsused ei kaitse inimesi sama jõuliselt kui pandeemia ajal.
4.8.
Paljud ettevõtjad teevad suuri investeeringuid, et vähendada energiatarbimist ja suurendada juurdepääsu taastuvenergiale.
Komitee leiab, et ettevõtjad võivad toimida ka kiirendajatena transpordi elektrifitseerimisel ja küttegaasi asendamisel, mängides keskset rolli energiasüsteemi ümberkujundamisel ja ELi 2030. aasta taastuvenergia eesmärkide saavutamisel.
Selleks on aga vaja soodsat õigusraamistikku, näiteks lubade andmist ja võitlust suuremat energiatootmist takistavate hinnaga seonduvate tegurite vastu.
4.9.
Komitee rõhutab, et oluline on viia kava „REPowerEU“ ja hoonete energiatõhususe kohustused kooskõlla käitajate toetamise meetmetega ja nende suutlikkusega kanda asjaomaste kohustustega kaasnevate suurte investeeringute kulusid.
Need meetmed on olulised, et vähendada sõltuvust fossiilkütustest, kuid kohustused peavad olema seotud nii avaliku kui ka erasektori poolse rahastamise kättesaadavusega.
Euroopa Komisjoni pikaajalisse tegevuskavasse tuleb lisada energiaturu ümberkujundamine, et vältida tulevikus energiavarustuse häireid ja hüppelist hinnatõusu.
Tuleb ka kaaluda selle sektori töötajate koolitamist.
(13) (14)
Teave on kättesaadav aadressil https://agsi.gie.eu/data-overview/eu.
EIU (2023), „Energy crisis will erode Europe’s competitiveness in 2023“, kättesaadav aadressil https://www.eiu.com/n/energy-crisis-willerode-europe-competitiveness-in-2023/.